Naser Khader (KF), 2010-05-21:
Tak for en rigtig god redegørelse.
Som flere ordførere har været inde på, blev det i forbindelse med det nuværende forsvarsforlig besluttet, at regeringen årligt skal udarbejde en sikkerhedspolitisk redegørelse for at sikre, at dansk sikkerhedspolitik forankres i befolkningen.
Sikkerhedspolitikken er i dag meget mere konkret og nærværende end i mange år.
Hver eneste dag hører vi om hændelser, som har med vores sikkerhed at gøre.
Senest – det var vist i går – blev vores flag brændt i Pakistan, og for et par dage siden blev vores landshold og fans truet med terror i Irak.
Der var i hvert fald planer om at udføre terror mod landsholdet og fansene.
I den sammenhæng er det vigtigt at understrege, at hvad angår vores sikkerhed og den globale sikkerhed, har den militante islamisme en af de største roller i forhold til den globale trussel.
Jeg vil ikke gå i detaljer med det, for Venstres ordfører beskrev det på glimrende vis.
Det er derfor vigtigt med en debat om såvel mål som midler, som vi har det i dag.
Sikkerhedspolitik drejer sig om at skabe tryghed for samfundet og for den enkelte.
Og vi er i Danmark i stand til at møde flere af disse krav, bl.a. med den fortsatte omstilling af vores militære styrker til i højere grad end tidligere at kunne bidrage til internationale operationer samt med de aktuelle tiltag til at udbygge den danske civile kapacitet.
De trusler og udfordringer, vi står over for, kan ikke håndteres af noget enkelt land alene.
Sikkerhed og tryghed kan ikke klares alene med hjemligt beredskab.
Truslerne og udfordringerne går på tværs af grænserne.
Vores frihed, sikkerhed og tryghed starter mange gange andre steder i verden, og det nødvendiggør et effektivt internationalt samarbejde og multilaterale løsninger via organisationer som FN, NATO, EU og OSCE.
Disse institutioner er vigtige for den globale sikkerhed og stabilitet, og her bidrager vi i Danmark konstruktivt.
Her kan nævnes, at Danmark bidrager til flere militære internationale operationer.
Danmark havde pr. 11. marts 2010 udsendt 1.290 personer i internationale militære operationer, hvoraf de største bidrag var til de NATO-ledede operationer i Afghanistan og Kosovo samt til FN's internationale styrke i Libanon, UNIFIL, og desuden til Somalias kyst for at bekæmpe pirateri.
Vores soldater gør en stor forskel rundtom i verden.
De gør en fremragende indsats.
De gør det fremragende.
For et par år siden var jeg i Afghanistan og mødte vores soldater der.
De gør det også fremragende.
Jeg opfatter dem ikke som besættere, men som frihedskæmpere.
De forsøger dagligt med livet som indsats at udvide afghanernes frihed.
En vigtig konklusion i redegørelsen er, at skrøbelige og ustabile stater i dag er en af de væsentligste trusler mod den internationale sikkerhed og dermed også mod Danmark.
Somalia er et godt eksempel.
Det, der sker i Yemen, er også bekymrende.
Al-Qaeda vinder mere og mere terræn i Yemen, og det er meget bekymrende for den globale sikkerhed.
Derfor er det vigtigt, at der i redegørelsen især er fokus på de verdensdele, som har den mest direkte og operative relevans for dansk sikkerhedspolitik.
Vi kan nemlig ikke være alle steder på en gang, og vi har heller ikke ressourcer til rådighed, så vi kan være alle steder.
Derfor må vi prioritere mellem indsatserne.
Samtidig er der en bred erkendelse i regeringen og hos de øvrige partier i forsvarsforligskredsen af, at militære indsatser ikke gør det alene.
Vi skal blive endnu bedre til at samtænke den civile og den militære indsats i de områder og lande, hvor vi gør en stor forskel.
Samtænkning er et væsentligt nyt redskab for den danske udenrigs- og sikkerhedspolitik, og det centrale i samtænkning er, at der er behov for flerstrengede indsatser for at håndtere vanskelige konflikter, og at de militære og civile indsatser skal kombineres i én samlet og integreret tilgang for at være effektive.
Her har regeringen taget en række initiativer for at styrke Danmarks evne til at samtænke stabilisering, genopbygning og kapacitetsopbygning i konfliktområder.
Det kan nævnes, som flere ordførere også har gjort, og det er også nævnt i redegørelsen, at regeringen for en måned siden etablerede en ny tværministeriel samtænkningsstruktur som opfølgning på forsvarsforliget.
Den består af en styregruppe med deltagelse af Statsministeriet, Udenrigsministeriet, Forsvarsministeriet og Justitsministeriet.
Deres opgave er at støtte koordineret planlægning af nye militære og civile engagementer, og det er fremragende.
Afslutningsvis: Den sikkerhedspolitiske udvikling byder fortsat på en række udfordringer.
Det er kendetegnende for de nuværende sikkerhedspolitiske udfordringer, at håndteringen heraf i betydeligt omfang finder sted langt væk fra Danmarks grænser.
Globaliseringen betyder endvidere, at udfordringerne har en kompleksitet, der fordrer multilaterale løsninger, og Danmark har i de forløbne år og vil også i de kommende år forsøge at løfte denne vigtige opgave.